《送学士钱先生奉使日南》
明代·童轩

金函封诏降殊方，共仰怀柔轶汉唐。万里清风驰使节，九霄春雨下蛮荒。

天低铜柱蛟云黑，路转珠崖蚌月光。珍重先生宣帝泽，会看重译尽来王。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。